Tommy Söderström

Tommy Söderström (* 17. júl, 1969, Štokholm, Švédsko) je bývalý profesionálny hokejový brankár, ktorý sa preslávil najmä pôsobením v tímoch Philadelphia Flyers a New York Islanders v National Hockey League.

Švédsko dvakrát reprezentoval na Zimných olympijských hrách (1992, 1998).

 Kariéra 
Tommy Söderström hokejovo vyrastal v akadémii tímu Djurgårdens IF, kde od roku 1989 začal pravidelne pôsobiť. V rokoch 1990 a 1991 s tímom získal ligový titul a v sezóne 1990/91 získal aj ocenenie pre nováčika ligy. V sezóne 1991/92 skončil Djurgårdens na druhom mieste a získal teda striebornú medailu.

V tom čase bol Söderström aj pravidelným juniorským reprezentantom Švédska. Na Majstrovstvách sveta hráčov do 20 rokov získal striebornú medailu (1989). Vo veku 20 rokov plynule v reprezentačnej kariére pokračoval na seniorskej úrovni a svoju krajinu doviedol k dvom majstrovským titulom (1991, 1992), pričom na druhom zo spomínaných turnajov bol vyhlásený za najlepšieho brankára. Švédsko reprezentoval aj na ZOH 1992 a Kanadskom pohári, taktiež v roku 1992.

Do NHL bol Söderström draftovaný v roku 1990. Z 214. miesta ho získal tím Philadelphia Flyers.

V drese Philadelphia Söderström odchytal dve sezóny a 78 zápasov, keď sa mu podarilo získať pozíciu prvého brankára pred Kanaďanom Dominicom Rousselom. V tom čase bol niektorými fanúšikmi Flyers prezývaný aj ako „druhý príchod Pelleho Lindbergha“ (bývalý elitný brankár Flyers, ktorý v roku 1986 tragicky zahynul pri autonehode).

Kým v sezóne 1992/93 bol Söderström jednotkou, Roussel sa na svoju pozíciu vrátil v sezóne 1993/94 a Söderström bol vymenený za legendárneho brankára Flyers - Rona Hextalla a 6. výber v Drafte 1995, do tímu New York Islanders.

Za Islanders odchytal tri sezóny a 78 zápasov. Jeho výkonnosť sa postupne však prepadala a po katastrofálnej sezóne 1995/96, keď bol nútený prevziať pozíciu prvého brankára, bol v roku 1997 umiestnený mimo prvý tím a čas trávil najmä v nižších ligách AHL a IHL. V magazíne The Sporting News Hockey Yearbook bol zverejnený komentár, že Söderström stratil akúkoľvek hodnotu na výmenu a bude v tíme držaný ako poistka.

V roku 1997 sa napokon vrátil do svojho domáceho tímu Djurgårdens IF, kde odchytal tri sezóny, v ktorých získal jeden ligový titul (2000), striebornú medailu (1998) a ocenenie za najužitočnejšieho hráča sezóny (1998). Kariéru ukončil v roku 2000 iba ako 30-ročný. Hokeju sa úplne prestal venovať.

 Zaujímavosti 
 31. marca 1996 zasiahol v drese New York Islanders do zápasu proti tímu New York Rangers len na 10 sekúnd. Na konci tretej tretiny striedal tímovú jednotku - Érica Fichauda. Bol to taktický ťah realizačného tímu, ktorý chcel výmenou brankárov zdržať čas a v snahe vyrovnať, nechať svojich útočníkov oddýchnuť. Mark Messier, vtedajší kapitán Rangers, však puk rýchlo vyviezol do útočného pásma a skóroval. Söderström bol okamžite poslaný naspäť na striedačku a do bránky sa vrátil Fichaud. Tento bizarný taktický ťah spôsobil rekordnú štatistiku. Söderström si podľa oficiálneho záznamu zo zápasu pripísal priemer inkasovaných gólov na zápas vo výške 360. To je zapríčinené tým, že štatistika je totiž rátaná v podiele počet odohraných minút / počet inkasovaných gólov (teda ak zápas má 60 minút a brankár dostane 1 gól, tak brankárov priemer inkasovaného gólu na zápas je 1, ak 1 gól dostane za 30 minút strávených na ľade, tak jeho priemer je 2 góly a pod.). Söderström je dodnes držiteľom rekordu za najvyšší priemer inkasovaných gólov v jedinom zápase.
 Söderström nosil v tíme New York Islanders zvláštnu kombináciu brankárskej výstroje, ktorá bola netradične zložená z rôznych hokejových značiek. Hokejka značky Sher-Wood, helma značky Jofa, betóny značky Brown, lapačka značky Heaton, vyrážačka značky Brian's. Söderströmove betóny boli navyše mimoriadne malé a siahali mu ledva po kolená.
 Söderström bol známy svojou netradičnou helmou, ktorá bola kombináciou zastaralej bielej hráčskej helmy a netradične veľkej klietky. Tento typ masky nosil počas celej svojej kariéry.
 Počas zápasu Philadelphie Flyers s tímom Chicago Blackhawks bolo avizované vylúčenie hráča Chicaga. Söderström teda vykorčuľoval z bránky na striedačku, aby mohol do hry naskočiť šiesty korčuliar. Po nepresnej prihrávke medzi hráčmi Philadelphie sa však puk začal vracať smerom k ich vlastnej bráne. Söderström sa neúspešne snažil puk dobehnúť a zastaviť, čo viedlo k ikonickému momentu.

 Referencie 

Kategória:Švédski hokejisti
Kategória:Švédski hokejoví brankári
Kategória:Olympionici na Zimných olympijských hrách 1992
Kategória:Olympionici na Zimných olympijských hrách 1998
Kategória:Účastníci MS v hokeji 1991
Kategória:Účastníci MS v hokeji 1992
Kategória:Účastníci MS v hokeji 1993
Kategória:Brankári Philadelphia Flyers
Kategória:Brankári New York Islanders
Kategória:Osobnosti zo Štokholmu